Biczák Péter - szakmai önéletrajz:

1951. szeptember 18-án születtem Nyíregyházán, általános és középiskoláimat ott végeztem. A Debreceni Tanítóképző Főiskolán könyvtár-népművelés szakra jártam, 1974-ben kaptam oklevelet. Megnősültem, feleségem Horváth Judit pszichológus, három felnőtt gyerekünk van.
1974-től 78-ig a Dabasi Járási Hivatal Művelődésügyi Osztályán dolgoztam mint közművelődési főelőadó, majd ugyanebben a munkakörben folytattam 1986-ig a Cegléd Városi Tanács Művelődési Osztályán. 1986-ban költöztünk Szentendrére, ahol a Pest Megyei Könyvtár Módszertani Osztályán lettem könyvtáros.
1984-ben az ELTE könyvtár szakán kaptam diplomát.
1989 óta a Pest Megyei Könyvtár igazgatója vagyok, így aktív részese voltam a könyvtárak rendszerváltást követő átalakulásának.
1985 óta vagyok a Magyar Könyvtárosok Egyesületének tagja, 1986-ban a Pest Megyei Szervezet titkárává választottak. 1989-ben megalakult a közművelődési könyvtárosokat tömörítő Közkönyvtári Egylet, melynek két cikluson át elnöke voltam. Úgy érzem, a Közkönyvtári Egylet sokat segített a könyvtárosoknak az átalakulás küzdelmeiben, megerősített számos új és hasznos szakmai kezdeményezést.
Két cikluson át az egyesület alelnöke voltam, legfontosabb feladatom a vándorgyűlések szervezése, segítése volt. Tagja vagyok a Könyv Könyvtár Könyvtáros szerkesztőségének, a Füzéki Emlékérem bizottságának elnöki feladatait is ellátom. Az elmúlt ciklusban az egyesület ellenőrző bizottságának elnöke voltam.
Az egyesületet a könyvtárosok egyik legfontosabb szakmai fórumának tartom, ezért továbbra is szívesen dolgoznék benne, érte.